CELEX: 62008TN0068
Language: fi
Date: 2008-02-06 00:00:00
Title: Asia T-68/08: Kanne 6.2.2008 — FIFA v. komissio

26.4.2008   
            
            
               FI
            
            
               Euroopan unionin virallinen lehti
            
            
               C 107/30
            
         Kanne 6.2.2008 — FIFA v. komissio
   (Asia T-68/08)
   (2008/C 107/51)
   Oikeudenkäyntikieli: englanti
   Asianosaiset
   
      Kantaja: Fédération Internationale de Football Association (Zürich, Sveitsi) (edustajat: solicitor E. Batchelor, solicitor F. Young ja lakimies A. Barav)
   
      Vastaaja: Euroopan yhteisöjen komissio
   Vaatimukset
   
               —
            
            
               televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY 3 a artiklan 1 kohdan nojalla Yhdistyneessä kuningaskunnassa toteutettujen toimenpiteiden yhteensopivuudesta yhteisön lainsäädännön kanssa 16.10.2007 tehty komission päätös 2007/730/EY, erityisesti sen 1-3 artikla, siltä osin kuin se koskee FIFA World Cupia™, on kumottava kokonaan tai osittain
            
         
               —
            
            
               komissio on velvoitettava korvaamaan omat oikeudenkäyntikulunsa ja FIFA:n oikeudenkäyntikulut.
            
         Oikeudelliset perusteet ja pääasialliset perustelut
   Neuvoston direktiivin 89/552/ETY (1) 3 a artiklan mukaan jäsenvaltiot voivat laatia luettelon ”yhteiskunnallisesti erityisen merkittävistä” urheilu- tai muista tapahtumista. Luettelossa mainittuja tapahtumia varten ei voida myöntää ohjelman lähettämistä koskevia sellaisia yksinoikeuksia, joiden seurauksena estetään merkittävää osaa jäsenvaltion yleisöstä seuraamasta näitä tapahtumia suorana tai nauhoitettuna lähetyksenä maksuttoman television kautta.
   Kantaja vaatii 16.10.2007 tehdyn sen komission päätöksen 2007/730/EY (2) kumoamista, jossa komissio totesi, että luettelo, jonka Yhdistynyt kuningaskunta laati neuvoston direktiivin 89/552/ETY 3 a artiklan 1 kohdan mukaisesti ja jossa mainitaan kaikki 64 FIFA World Cupin ottelua, on yhteisön oikeuden mukainen. Tämä estää FIFA:a myöntämästä lähetystoiminnan harjoittajille yksinoikeuksia yhdenkään FIFA World Cupin ottelun esittämiselle suorana lähetyksenä Yhdistyneessä kuningaskunnassa.
   Kantaja väittää kanteensa tueksi, että komission päätöksellä rikotaan keskeistä menettelysääntöä, koska siinä ei mainita syitä, joiden vuoksi kaikkien 64 FIFA World Cupin ottelun merkitseminen Yhdistyneen kuningaskunnan luetteloon hyväksyttiin.
   Lisäksi kantaja väittää, että riidanalaisella päätöksellä rikotaan direktiiviä 89/552/ETY, koska menettely, jota Britannian viranomaiset noudattivat toimen toteuttamisessa, ei ollut selkeä ja avoin, ja koska kaikki FIFA World Cupin yhteydessä pelattavat ottelut eivät ole yhteiskunnallisesti erittäin merkittäviä Britanniassa.
   Lisäksi kantaja väittää, että riidanalaisella päätöksellä rikotaan kantajan omistusoikeuksia estämällä sitä myöntämästä yksinoikeuksia yhdenkään FIFA World Cupin yhteydessä pelatun ottelun esittämiselle suorana lähetyksenä Yhdistyneessä kuningaskunnassa.
   Lisäksi kantaja väittää, että riidanalaisella päätöksellä rikotaan palvelujen tarjoamisen vapautta koskevia EY:n perustamissopimuksen määräyksiä, koska siinä estetään kantajaa myöntämästä käyttöoikeuslisenssiä ja lähetystoiminnan harjoittajia hankkimasta suoria lähetyksiä koskevia yksinoikeuksia yhtäkään FIFA World Cupin sellaista ottelua varten, joka lähetetään Yhdistyneessä kuningaskunnassa.
   Kantaja väittää myös, että riidanalaisella päätöksellä rikotaan kilpailua koskevia EY:n perustamissopimuksen määräyksiä, koska siinä sallitaan yhteisen määräävän aseman omaavan toimijan kohtuuton menettely ja/tai kilpailunvastainen sopimus, joka koskee oikeuksia esittää suorana lähetyksenä kansainvälisiä jalkapallo-otteluita Yhdistyneessä kuningaskunnassa, ja koska siinä rajoitetaan kilpailua maksuttomien televisiolähetysten, mainonnan ja suosituimpien urheilutapahtumien maksullisten televisiolähetysten markkinoilla.
   Lopuksi kantaja väittää, että riidanalaisella päätöksellä rikotaan sijoittautumisvapautta koskevia EY:n perustamissopimuksen määräyksiä, koska siinä rajoitetaan merkityksellisten Britannian markkinoiden toimijoiden tai mahdollisten toimijoiden mahdollisuutta saada oikeudet lähettää yksinoikeudella Yhdistyneessä kuningaskunnassa yhtäkään FIFA World Cupin yhteydessä pelattua ottelua varten.
   
      (1)  Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3.10.1989 annettu neuvoston direktiivi 89/552/ETY (EYVL L 298, s. 23).
   
      (2)  Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY 3 a artiklan 1 kohdan nojalla Yhdistyneessä kuningaskunnassa toteutettujen toimenpiteiden yhteensopivuudesta yhteisön lainsäädännön kanssa 16.10.2007 tehty komission päätös 2007/730/EY (EYVL L 295, s. 12).